Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Ευρωπαϊκής Κοινότητας όσον αφορά το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη ως προς τις ενιαίες διατάξεις σχετικά με την έγκριση οχημάτων όσον αφορά τη θέση και τις αναγνωριστικές ενδείξεις χειροκίνητων χειριστηρίων, ενδεικτικών λυχνιών και δεικτών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΗ ΠΑΡΟΥΣΙΑΣΗ

Με την απόφαση του Συμβουλίου 97/836/EC της 27ης Νοεμβρίου 1997, η Ευρωπαϊκή Κοινότητα κατέστη συμβαλλόμενο μέρος της αναθεωρημένης συμφωνίας της Οικονομικής Επιτροπής των Ηνωμένων Εθνών για την Ευρώπη (ΟΗΕ/ΟΕΕ) του 1958. Η εν λόγω απόφαση τέθηκε σε ισχύ στις 24 Μαρτίου 1998.

Το άρθρο 4 της εν λόγω απόφασης προβλέπει, μεταξύ άλλων, ότι όταν ένα σχέδιο κανονισμού της ΟΗΕ/ΟΕΕ υποβάλλεται για ψηφοφορία στους αρμόδιους φορείς της ΟΗΕ/ΟΕΕ, το εν λόγω σχέδιο πρέπει να εγκρίνεται από το Συμβούλιο, αφού λάβει τη συγκατάθεση του Ευρωπαϊκού Κοινοβουλίου, για να μπορεί η Κοινότητα να δηλώσει ότι υποστηρίζει την έγκριση του σχεδίου.

Η ημερήσια διάταξη μιας προσεχούς συνεδρίασης του παγκόσμιου φόρουμ της ΟΗΕ/ΟΕΕ για την εναρμόνιση των κανονισμών για τα οχήματα θα περιλαμβάνει, συγκεκριμένα, ψηφοφορία για ένα (νέο) σχέδιο κανονισμού ως προς τις ενιαίες διατάξεις σχετικά με την έγκριση οχημάτων όσον αφορά τη θέση και τις αναγνωριστικές ενδείξεις χειροκίνητων χειριστηρίων, ενδεικτικών λυχνιών και δεικτών.

Κύριος σκοπός του σχεδίου κανονισμού είναι η θέσπιση εναρμονισμένων τεχνικών προδιαγραφών, αποφεύγοντας έτσι τη δημιουργία τεχνικών φραγμών για το εμπόριο μηχανοκίνητων οχημάτων μεταξύ των συμβαλλομένων μερών, διασφαλίζοντας παράλληλα υψηλό επίπεδο ασφάλειας.

Θα πρέπει να τονιστεί ότι η θέση της ΕΚ κατά την ψηφοφορία θα βασίζεται σε έγγραφα που είναι διαθέσιμα στις επίσημες γλώσσες της ΟΗΕ/ΟΕΕ (γαλλικά και αγγλικά). Δεδομένου ότι η ΕΚ έχει καταστεί συμβαλλόμενο μέρος της συμφωνίας ΟΗΕ/ΟΕΕ του 1958, είναι υποχρεωμένη να τηρεί τις διαδικασίες που προβλέπονται από την εν λόγω συμφωνία.

Σύμφωνα με τις διατάξεις του άρθρου 4 παράγραφος 5 της απόφασης 97/836/ΕΚ, ο κανονισμός θα δημοσιευθεί σε όλες τις επίσημες γλώσσες των Κοινοτήτων στην Επίσημη Εφημερίδα της Ευρωπαϊκής Ένωσης πριν να τεθεί σε ισχύ.

2. ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ ΑΠΟΦΑΣΗΣ

Σκοπός της πρότασης είναι να δώσει τη δυνατότητα στον εκπρόσωπο της Επιτροπής να ψηφίσει σχετικά με το σχέδιο κανονισμού εξ ονόματος της Κοινότητας σε μια προσεχή συνεδρίαση του παγκόσμιου φόρουμ της ΟΗΕ/ΟΕΕ για την εναρμόνιση των κανονισμών για τα οχήματα.

2004/0134 (AVC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Ευρωπαϊκής Κοινότητας όσον αφορά το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη ως προς τις ενιαίες διατάξεις σχετικά με την έγκριση οχημάτων όσον αφορά τη θέση και τις αναγνωριστικές ενδείξεις χειροκίνητων χειριστηρίων, ενδεικτικών λυχνιών και δεικτών (κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 97/836/ΕΚ του Συμβουλίου της 27ης Νοεμβρίου 1997 ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή / και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές [1], και ιδίως στο άρθρο 4, παράγραφος 2, δεύτερο εδάφιο, της απόφασης αυτής,

[1] ΕΕ L 346 της 17.12.1997, σ. 78.

την πρόταση της Επιτροπής [2],

[2] ΕΕ C. .της. ., σ. .

τη σύμφωνη γνώμη του Ευρωπαϊκού Κοινοβουλίου [3],

[3] ΕΕ C. .της. ., σ. .

Εκτιμώντας τα εξής:

(1) Το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη ως προς τις ενιαίες διατάξεις σχετικά με την έγκριση οχημάτων όσον αφορά τη θέση και τις αναγνωριστικές ενδείξεις χειροκίνητων χειριστηρίων, ενδεικτικών λυχνιών και δεικτών θα καταργήσει τους τεχνικούς φραγμούς για το εμπόριο μηχανοκίνητων οχημάτων μεταξύ των συμβαλλομένων μερών όσον αφορά τα εν λόγω μέρη οχημάτων, διασφαλίζοντας παράλληλα υψηλό επίπεδο ασφάλειας.

(2) Ενδείκνυται να οριστεί η θέση της Κοινότητας όσον αφορά το προαναφερθέν σχέδιο κανονισμού.

(3) Το προαναφερθέν σχέδιο κανονισμού πρέπει να ενσωματωθεί στο κοινοτικό σύστημα για την έγκριση τύπου μηχανοκίνητων οχημάτων,

ΑΠΟΦΑΣΙΖΕΙ:

Άρθρο 1

Το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη (ΟΗΕ/ΟΕΕ) ως προς τις ενιαίες διατάξεις σχετικά με την έγκριση οχημάτων όσον αφορά τη θέση και τις αναγνωριστικές ενδείξεις χειροκίνητων χειριστηρίων, ενδεικτικών λυχνιών και δεικτών, όπως περιέχεται στο έγγραφο TRANS/WP.29/2002/67, εγκρίνεται με την παρούσα απόφαση.

Άρθρο 2

Η Κοινότητα, εκπροσωπούμενη από την Επιτροπή, θα ψηφίσει υπέρ του σχεδίου κανονισμού ΟΗΕ/ΟΕΕ που αναφέρεται στο άρθρο 1 στην ψηφοφορία που θα διεξαχθεί κατά τη συνεδρίαση της διοικητικής επιτροπής σε προσεχή συνεδρίαση του παγκόσμιου φόρουμ ΟΗΕ/ΟΕΕ για την εναρμόνιση των κανονισμών για τα οχήματα.

Άρθρο 3

Ο κανονισμός ΟΗΕ/ΟΕΕ ως προς τις ενιαίες διατάξεις σχετικά με την έγκριση οχημάτων όσον αφορά τη θέση και τις αναγνωριστικές ενδείξεις χειροκίνητων χειριστηρίων, ενδεικτικών λυχνιών και δεικτών, θα ενσωματωθεί στο κοινοτικό σύστημα έγκρισης τύπου για μηχανοκίνητα οχήματα.

Βρυξέλλες,

Για το Συμβούλιο

Ο Πρόεδρος